## Odluka Hrvatske agencije za poštu i elektroničke komunikacije od 13. svibnja 2009.

### NN 67/2009 (10.6.2009.), Odluka Hrvatske agencije za poštu i elektroničke komunikacije od 13. svibnja 2009.

67 10.06.2009 Odluka Hrvatske agencije za poštu i elektroničke komunikacije od 13. svibnja 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

1615

Na temelju članka 12., članka 14. stavka 4. i članka 128. Zakona o elektroničkim komunikacijama (»Narodne novine« 73/08, u daljnjem tekstu: ZEK), članka 62. Zakona o telekomunikacijama (»Narodne novine« 122/03, 158/03, 60/04, 70/05, u daljnjem tekstu: ZOT) te članka 141. Zakona o općem upravnom postupku (»Narodne novine« 53/91,103/96, u daljnjem tekstu: ZUP) povodom zahtjeva trgovačkog društva HT-Hrvatske telekomunikacije d.d., Zagreb, Savska cesta 32, za izdavanjem suglasnosti na izmjenu »Općih uvjeta T-Com-a za uslugu davanja u najam telekomunikacijskih vodova«, vezano uz promjenu načina obračuna mjesečne naknade, Vijeće Hrvatske agencije za poštu i elektroničke komunikacije (u daljnjem tekstu: Vijeće HAKOM-a), na sjednici održanoj dana 13. svibnja 2009. donijelo je sljedeću

ODLUKU

1. Trgovačkom društvu HT-Hrvatske telekomunikacije d.d., Zagreb, Savska cesta 32, izdaje se suglasnost na izmjenu »Općih uvjeta T-Com-a za uslugu davanja u najam telekomunikacijskih vodova«, vezano uz promjenu načina obračuna mjesečne naknade na sljedeći način:

Čanak 6. stavak 3. mijenja se i glasi:

»Cijena instalacija je jednokratna naknada koja se zaračunava za priključenje pojedine priključne točke iznajmljenog telekomunikacijskog voda. Cijena korištenja iznajmljenih telekomunikacijskih vodova sastoji se od mjesečne naknade po pojedinoj priključnoj točki iznajmljenog telekomunikacijskog voda te od cijene za uporabu iznajmljenog telekomunikacijskog voda koja ovisi o brzini prijenosa i o vrsti voda (mjesni, međumjesni i međužupanijski). Mjesečna naknada po priključnoj točki kao i cijene za uporabu iznajmljenih telekomunikacijskih vodova obračunavaju se i naplaćuju za mjesečno razdoblje (kalendarski mjesec) putem računa koji T-Com izdaje Korisniku. Mjesečne naknade obračunavaju se u računu tekućeg mjeseca za usluge pružene u tom mjesecu«.

2. Ova odluka objavit će se u »Narodnim novinama« i na službenim internetskim stranicama Hrvatske agencije za poštu i elektroničke komunikacije.

Obrazloženje

Dana 20. travnja 2009. Hrvatska agencija za poštu i elektroničke komunikacije (u daljnjem tekstu: HAKOM) zaprimila je zahtjev trgovačkog društva HT-Hrvatske telekomunikacije d.d. (u daljnjem tekstu: HT/T-Com) za izdavanjem suglasnosti na izmjenu članka 6. stavka 3. »Općih uvjeta T-Com-a za uslugu davanja u najam telekomunikacijskih vodova«, vezano uz promjenu načina obračuna mjesečne naknade.

Nastavno na navedenu izmjenu, u cilju povećanja zadovoljstva korisnika, pojednostavljenja internih postupaka obračuna i naplate, te ujednačavanja pristupa pri naplati mjesečnih naknada, T-Com ističe da je namjera promjene načina obračuna mjesečne naknade, umjesto unaprijed, obračunavati mjesečnu naknadu za tekući mjesec za usluge pružene u tom mjesecu.

Pribavljanje prethodne suglasnosti na opće uvjete poslovanja obveza je HT-a proizašla iz regulatornih obveza koje on ima sukladno svom statusu operatora sa znatnijom tržišnom snagom, pravna osnova koje je odredba članka 62. stavka 2. ZOT-a. T-Com je »Popisom mjerodavnih tržišta i operatora i davatelja telekomunikacijskih usluga koji imaju znatniju tržišnu snagu na tim mjerodavnim tržištima« (klasa: 344-01/07-01/939, urbroj: 376-11-1), kojeg je Vijeće Hrvatske agencije za telekomunikacije objavilo 17. prosinca 2007. proglašen operatorom sa znatnijom tržišnom snagom na tržištu usluga nepokretnih javnih telefonskih mreža na području Republike Hrvatske, i to: javnih govornih usluga i usluga prijenosa govora, zvuka, podataka, dokumenata, slika i drugog u nepokretnoj telekomunikacijskoj mreži, kao i na tržištu međusobnog povezivanja i tržištu iznajmljenih telekomunikacijskih vodova. Člankom 128. stavkom 2. ZEK-a određeno je da sve regulatorne obveze operatora sa znatnijom tržišnom snagom ostaju neizmijenjene do završetka postupka analize mjerodavnih tržišta. Navedeni postupak još je u tijeku.

HAKOM je mišljenja da navedena izmjena omogućava jednostavniji i transparentniji postupak ugovaranja i pružanja T-Com usluga na zadovoljstvo krajnjih korisnika.

Slijedom svega navedenog, Vijeće HAKOM- a je temeljem članka 12., članka 14. stavka 4. i članka 128. ZEK-a, a u svezi s člankom 62. ZOT-a te člankom 141. ZUP-a odlučilo kao u izreci ove odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: 344-01/09-01/809

Urbroj: 376-11

Zagreb, 13. svibnja 2009.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 67/2009-1615